《谢陆少监分惠渭南剑南家集》
宋代·释居简

故家骚雅传，翼翼见芳继。况如孙仲谋，不败乃翁事。

圭残入裒孙，璧断归次第。自成一家学，忍使只字弃。

若翁喻蜀时，名胜各超诣。初从汉西京，绵绵振末裔。

相如子云后，经术奋多士。岿然今陇蜀，渊乎古洙泗。

冯刘振风霆，刘李渺涯涘。况复有小李，隽永出大胾。

翁来试掉鞅，平地快奔驷。逸驾相后先，六月乃一税。

渭南问风俗，剑南看形势。岷峨连蓬婆，风赋达骈俪。

雕镌到微茫，抉剔逮菑翳。连络数十城，八万四千偈。

彬彬奂文采，烂烂存表制。分甘成暗投，效颦更拙计。

琼琚报木李，美齐诏当世。乃今得琼琚，何以答佳惠。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。